SKRIFTLIG FORESPØRGSEL E-3469/01

af Daniela Raschhofer (NI) til Kommissionen

(14. december 2001)

Om: Drøftelse med kommissionsmedlem Verheugen den 14. november 2001 i Strasbourg

Som led i præsentationen af interimsbetænkningen om udvidelsen ved Kommissionens formand, Romano Prodi, og kommissionsmedlem med ansvar for udvidelsen, Günther Verheugen, den 14. november 2001 i Strasbourg blev der stillet spørgsmål til sidstnævnte om Revisionsrettens kritik vedrørende Phare- og Tacis-programmet.

Revisionsretten kritiserer i sin beretning, at der endnu ikke findes interne kriterier til evaluering af resultaterne af Phare- og Tacis-programmet, for så vidt angår forbedring af den nukleare sikkerhed i CØEL og NUS. På spørgsmålet om, hvorledes kommissionsmedlem Günther Verheugen stillede sig til Revisionsrettens kritik, svarede denne, at han ikke var bekendt med kritikken. Imidlertid har hans egen tjenestegren udformet svaret til dette punkt i Revisionsrettens årsberetning for 2000 (punkt 5.48), hvori Kommissionen konstaterer: Hvis forhandlingerne om tiltrædelse kan føres uden anvendelse af et sæt formelle EU-standarder, skulle det ikke være nødvendigt med sådanne formelle EU-normer ved vurderingen af effektiviteten af Kommissionens Phare- og Tacis-programmer, som ønsket af Retten.

På baggrund af denne drøftelse bedes Kommissionen besvare følgende:

1. Kan man gå ud fra, at informations- og kommunikationsstrømmen mellem kommissionsmedlemmet og hans egen tjenestegren ikke fungerer optimalt, og at kommissionsmedlemmet derfor ikke var bekendt med Revisionsrettens kritik?

2. Kan man i benægtende fald antage, at kommissionsmedlemmet tillægger Revisionsrettens kritik ringe betydning?

Svar afgivet på Kommissionens vegne af Günter Verheugen

(26. februar 2002)

Kommissionen forelagde sine periodiske rapporter for 2001 for Parlamentet den 13. november 2001(1). Samme dag, men under et andet punkt på dagsordenen og for andre fremmødte, forelagde Revisionsretten sin årsberetning for 2000 for Parlamentet. Det pågældende spørgsmål blev behandlet i kapitel 5 i Revisionsrettens beretning (eksterne forbindelser) og ikke i kapitel 6 (udvidelse). Årsberetningen for 2000 vedrører endvidere en periode forud for omfordelingen af ansvarsområder i Kommissionen og overdragelse af ansvaret for Phare-programcyklusen for nuklear sikkerhed til Generaldirektoratet for Udvidelse.

Kommissionen tillægger Revisionsretten og dens rolle og ansvar inden for de institutionelle rammer stor betydning. Kommissionen bestræber sig til stadighed på at afgive fyldestgørende svar på Rettens iagttagelser og på at efterleve dens henstillinger.

Kommissionen fremhævede allerede i sit umiddelbare mundtlige svar på det spørgsmål, der blev rejst under den ovennævnte debat, det fundamentale problem bag de konstateringer, som Retten nævner. Fællesskabet har aldrig udarbejdet harmoniserede sikkerhedsstandarder for anvendelsen af nuklear energi. Tværtimod har Rådet gentagne gange understreget, at ingen kompetenceområder i forbindelse med fremstilling af nuklear energi skal overføres fra nationalt plan til fællesskabsniveau. Til trods for denne faste holdning har medlemsstaterne opfordret Kommissionen til at fremme den nukleare sikkerhed i de central- og østeuropæiske lande og de nye uafhængige stater.

Phare- og Tacis-bistanden på det nukleare område kan derfor ikke måles efter ikke-eksisterende fælles EU-kriterier, men kan kun udformes og bedømmes på grundlag af den bedste foreliggende internationale tekniske og videnskabelige rådgivning og sikkerhedspraksis. I gennemførelsesfasen gør Kommissionen desuden en konstant indsats for yderligere at præcisere logiske kriterier for at opretholde og forbedre den finansielle bistands effektivitet trods de vanskeligheder, der opstår som følge af medlemsstaternes holdning.

Der kan ikke være nogen seriøs tvivl om, at den nukleare sikkerhedssituation i de central- og østeuropæiske lande og de nye uafhængige stater er forbedret betydeligt siden 1989 takket være de samlede bestræbelser, der er udfoldet af alle involverede parter.

(1) KOM(2001) 700 endelig udg.